ΓΡΑΠΤΗ ΕΡΩΤΗΣΗ E-1859/98

υποβολή: Undine-Uta Bloch von Blottnitz (V) προς την Επιτροπή

(16 Ιουνίου 1998)

Θέμα: Επιθεωρήσεις ασφαλείας και το κόστος του ελέγχου πυρηνικών εγκαταστάσεων

Στην απάντησή της στην ερώτησή μου Ε-663/98(1) για την αξιοπιστία των επιθεωρήσεων ασφαλείας που πραγματοποιούνται από την Ευρατόμ, η Επιτροπή αναφέρει τα ακόλουθα: "εφόσον το επιτρέπουν τα σχετικά κονδύλια, η Επιτροπή θα πραγματοποιεί και στο μέλλον τακτικώς ελέγχους στις εγκαταστάσεις του Dounreay,...". Επιπλέον η Επιτροπή δηλώνει ότι "δεν έχει ενδείξεις για κενά κατά τη διεξαγωγή ελέγχων στις εγκαταστάσεις του Dounreay, καθώς και για την απόρριψη στη θάλασσα ουσιών που υπόκεινται στην υποχρέωση επιθεωρήσεων ασφαλείας". Στο δελτίο που εξέδωσε τον Απρίλιο το "European Αtomic Forum" δίδονται, εξάλλου, οι εξής πληροφορίες σχετικά με το περιεχόμενο του επικρινομένου και από εμένα φρέατος στο Dounreay: "δεδομένου ότι δεν υπάρχουν ακριβή στοιχεία για τον τύπο των ραδιενεργών αποβλήτων, θα πραγματοποιηθεί κατά πρώτον μελέτη για την υδρογεωλογία της περιοχής και τα πλέον ενδεικνυόμενα διατρήματα και όργανα".

1. Επαρκούν τα διατιθέμενα στις αρχές της Ευρατόμ κονδύλια για τη διεξαγωγή και στο μέλλον τακτικών ελέγχων στις ευρωπαϊκές πυρηνικές εγκαταστάσεις;

2. Ποιο είναι το ποσό που χρησιμοποιείται κάθε χρόνο για ελέγχους αυτού του τύπου και ποιο θα έπρεπε, κατά την άποψη της Ευρατόμ, να είναι το ύψος του ώστε να πραγματοποιούνται και στο μέλλον όλοι οι απαραίτητοι έλεγχοι στις πυρηνικές εγκαταστάσεις;

3. Μπορεί η Επιτροπή να αποκλείσει με βεβαιότητα ότι στο φρέαρ πυρηνικών αποβλήτων του Dounreay έχουν αποτεθεί ουσίες οι οποίες στην πραγματικότητα θα έπρεπε να υπόκεινται στον έλεγχό της;

4. Πως αξιολογεί στο πλαίσιο αυτό η Επιτροπή τις δηλώσεις της πυρηνικής βιομηχανίας ότι δεν υπάρχουν στοιχεία για το περιεχόμενο του φρέατος;

Απάντηση του κ. Παπουτσή εξ ονόματος της Επιτροπής

(15 Σεπτεμβρίου 1998)

1. Σε περίοδο περιορισμένων δημόσιων προϋπολογισμών, η Επιτροπή θα συνεχίσει τις προσπάθειές της να διαθέτει τους χρηματοοικονομικούς και ανθρώπινους πόρους που είναι αναγκαίοι για την εκπλήρωση των υποχρεώσεων έναντι των διασφαλίσεων στις πυρηνικές εγκαταστάσεις της Κοινότητας. Η προσοχή την οποία αποδίδει το Κοινοβούλιο σάυτό το θέμα εκτιμάται όλως ιδιαιτέρως και η στήριξη εξακολουθεί να είναι ευπρόσδεκτη.

2. Το 1997 οι δαπάνες λειτουργίας του Διοικητικού Συμβουλίου των Διασφαλίσεων Ευρατόμ (εξαιρουμένου του προσωπικού) ανήλθαν σε 15,8 εκατομ. ECU και για το 1998 ανέρχονται σε 16,0 εκατομ. ECU. Υπολογίζεται ότι οι τρέχουσες απαιτήσεις προϋπολογισμού για τα επόμενα τέσσερα χρόνια, σύμφωνα με τον ενδεικτικό δημοσιονομικό προγραμματισμό που συνέταξε η Επιτροπή, είναι οι ακόλουθες: για το 1999 16,4 εκατομ. ECU; για το 2000 16,8 εκατομ. ECU; για το 2001 17,1 εκατομ.ECU ;για το 2002 17,4 εκατομ.ECU.

3. Κατά την προσχώρηση του Ηνωμένου Βασιλείου, οι εργασίες ρουτίνας στο φρέαρ διάθεσης αποβλήτων του Dounreay; στο οποίο αναφέρεται το Αξιότιμο Μέλος, είχαν ήδη ολοκληρωθεί. Κατά συνέπεια, η Επιτροπή δεν μπορούσε να επιβεβαιώσει τις πληροφορίες, σχετικά με την απογραφή των πυρηνικών υλικών, που ελήφθησαν εκ μέρους του υπεύθυνου λειτουργίας.

4. Όσον αφορά το περιεχόμενο του εν λόγω φρέατος σε πυρηνικά υλικά, η Επιτροπή έχει λάβει ορισμένα στοιχεία τα οποία τη στιγμή αυτή εξετάζονται.

(1) ΕΕ C 323 της 21.10.1998, σελ. 62.